АҞӘА, хәжәк 4 – Sputnik, Анастасиа Никонова. Асовет мчра ашьақәыргылара иазықәԥоз аԥсуаа амарксизм аидеиақәа рзакәӡамызт иззықәԥоз, абри атәы Дырмит Гәлиа ихьӡ зху Аԥсуаҭҵааратә институт аҭоурых аҟәша аҭҵаарадырратә аусзуҩы еиҳабы Аслан Аҩӡба Sputnik акорреспондент иаиҳәеит.
"Аԥсныжәлар рзы асовет мчра аагара иаҵанакуаз ақырҭуа меншевикцәа рҟынтә ахақәиҭра акәын. Уи аршаҳаҭуеит асовет мчра ашьақәыргылара иашьҭанеиуаз ахҭысқәа, аԥсуаа ззыԥшыз алҵшәақәа анырмоу уи иаҿагыло иалагеит", – азгәеиҭеит Аҩӡба.
Иара иажәақәа рыла, аԥсуа ҭоурыхҭҵааҩцәа рыбжеиҳараҩык Аԥсны аҳәынҭқарра аиҭашьақәыргылараасовет мчра аагара иадырҳәалоит.
"Аԥсны 1864 шықәсазы атәыла аҳәынҭқарра бжьыхын. Асуверенитет еиҭашьақәыргылан асовет мчра ашьақәыргылара абзоурала", – иазгәеиҭеит аҭоурыхтә ҭҵаардыррақәа ркандидат.
Аԥсны асовет мчра 1921 шықәса хәажәкыра 4 рзы ишьақәыргылан. 1931 шықәса, жәабран инаркны Аԥсны Қырҭтәыла ССР ахь иаҵанакуан автономтә ҳәынҭқарра азин ала.
1991 шықәсазы Асовет мчра анхыбгал ашьҭахь Аԥсны Қырҭтәыла ишалҵуа рыланаҳәеит. 1992-1993 шықәсқәа раан аибашьра ашьҭахь Аԥсны Аҳәынҭқарра ахы иақәиҭхеит.